

**ללא שם-2.jpg**

**ללא שם-2.jpg  
קידום נוער - תוכנית היל"ה**

**השכלת יסוד ולימודי השלמה**

**מדריך למורה במקצוע  
עברית לכל**

**מארג שפה   
לשון**

**תוכנית לימודים למסלול לימודי תעודה  
10 שנות לימוד – תשפ"א**

**כותבות ומעדכנות התוכנית:  
כתבה - זיוה אילני**

**עדכונים– ענת בנטוב**

**לשון**

למה ללמוד וללמד לשון?

אנחנו משתמשים בלשון על כל צעד ושעל בחיינו. הלשון היא כמו אוויר לנשימה. אנחנו מדברים את לשוננו בקלות ובטבעיות, כשם שאנו נושמים, ואנו זקוקים לה כשם שאנו זקוקים לאוויר לנשימה. בכל פעולה אנו משתמשים בלשון. דיבור, האזנה, קריאה, כתיבה

הלשון משמשת אותנו בראש ובראשונה לתקשורת יומיומית: אנחנו מבקשים, מזהירים, מספרים, מתבדחים, מודיעים, שואלים, עונים, מפטפטים, מודים, מברכים, מקללים, ובקיצור: מתקשרים בעזרת הלשון.

התפקיד העיקרי והחשוב ביותר של הלשון הוא יצירת תקשורת, אך אין הוא התפקיד היחיד. הלשון מאפשרת לנו להביע את דעותינו, את מחשבותינו ואת רגשותינו. אנו יכולים להביע אותם בעל-פה או בכתב: בשיחה עם חבר טוב או בנאום מעל בימה פוליטית, ביומן סודי הנשמר במגרה או במאמר גלוי בעיתון. ואיך אתם חושבים שאתם חושבים? הלשון עוזרת לנו בפעולת החשיבה. הלשון נותנת שמות למושגים השונים ו"מלבישה" במלים את הרעיונות. בעזרת הלשון אנו מסוגלים לחשוב על נושאים רבים ומגוונים, לארגן את מחשבותינו, לתכנן, למיין ולבקר את מה שאנו עושים. אנחנו לומדים הרבה מאוד בעזרת הלשון. את מרבית ידיעותינו על העולם אנו רוכשים באמצעות שמיעה או קריאה. אבותינו למדו על העולם בעיקר מסיפורי עם ומאגדות, שנמסרו בעל-פה מדור לדור. כיום משמשת השפה הכתובה לשימורה ולטיפוחה של התרבות באמצעות הספרות והתיאטרון. ספרי המדע והעיתונות מזינים אותנו בידע עצום וכמוהם שלטי הפרסומת וכתבות הרדיו והטלוויזיה. לשון היא גם מקור להנאה בחיינו, ובלעדיה היו החיים משעממים מאוד.

בעצם מה היינו עושים ללא השפה?

יש מה ללמוד על הלשון. מקצוע הלשון בבית הספר אינו בא ללמד את הלשון עצמה; הוא אינו בא ללמד דובר עברית לדבר עברית. מקצוע הלשון בא ללמד את דובר השפה על הלשון שהוא משתמש בה: על המבנה שלה, על תופעות בלשון, ועל ההיגיון והחוקיות בלשון.

<http://lib.cet.ac.il/pages/item.asp?item=3722>

אנחנו חיים בארץ מרובת לשונות. העליות ארצה ממשיכות גם כיום, ורבים מתלמידינו ממשיכים לגדול על שפת אמם. את העברית הם קולטים מחוץ לבית: במקרה הטוב הם לומדים אותה במערכת החינוך, ובדרך כלל משלימים ומבססים אותה ברחוב. וכך למקרים רבים אין ללומדים בסיס שפתי נכון

לפי דרישות מערכת החינוך מלמדים את חוקי השפה, שלכאורה אין להם קשר ישיר לשפה שבה משתמשים רוב האנשים, אבל חוקים אלה מאפשרים ללומד אותם להבין את המבנה הבסיסי של השפה. הם מחייבים אותו לחשוב - לפחות בזמן הלמוד – על מבנים תיקניים, והם מאפשרים לו לבדוק ולהפנים את האפשרויות הגלומות בשפה התיקנית.

לחלק מתלמידים שלנו (ולא רק להם) יש קושי רב לבטא את עצמם בעל פה ובכתב. השפה שלהם דלה וחסרה. שעורי הלשון יחשפו אותם לאוצר מילים רחב יותר, לרובד שפה גבוה יותר מזה שהם משתמשים בו ויתנו להם כלים לשימושים נרחבים בשפה.

בלימודי הלשון ניגע לא רק בחלקי הדיבור, בצורות הסמיכות, בנרדפות והניגודיות, אלא גם במערכת הפועל ובתחביר, שיש להם חשיבות רבה מאד ביצירת שפה נכונה.



**יחידת לימוד שישית - לשון – מערכת הפועל (בחירה)**

ידיעת מערכת הזמנים והתאמת השימוש בצורות הגוף הנכונות לפי מערכת זו, הם חלק חשוב ביותר במבנה המשפט בכלל ובשפה הדבורה כמו בשפה הכתובה בפרט.

**מערכת הגופים:**

|  |  |  |
| --- | --- | --- |
| **שם הגוף** | **הצורה הלשונית** |  |
| אני | מדבר/ת | גוף ראשון יחיד/ה |
| את/ה | נוכח/ת | גוף שני יחיד/ה |
| היא/הוא | נסתר/ת | גוף שלישי יחיד/ה |
| אנחנו | מדברות/מדברים | גוף ראשון רבים |
| אתן/אתם | נוכחות/נוכחים | גוף שני רבים |
| הן/הם | נסתרות/נסתרים | גוף שלישי רבים |

**הזמנים במערכת הפועל: תפיסת הזמן בשפות השמיות היא תפיסה של מרחב פעולה (**בניגוד לתפיסת הזמן של שעות ודקות): עבר (פעולה שהסתיימה); עתיד (פעולה שלא התחילה); הווה (פעולה שהתחילה ולא הסתיימה); ציווי (פעולה מיידית).

**סיומות הגופים בעבר**אני/מדבר/גוף ראשון XXXתי (גדלתי)   
את/ נוכחת/ גוף שני XXXת (גדלת) אתה/ נוכח / גוף שני XXXת (גדלת)  
היא נסתרת /גוף שלישי XXXה (גדלה) הוא/נסתר/גוף שלישי XXX (גדל)   
אנחנו / מדברים / גוף ראשון XXXנו (גדלנו)  
אתן/ נוכחות/גוף שני XXXתן (גדלתן)אתם/נוכחים/גוף שני XXXתם (גדלתם)  
הם/הן = נסתרים/נסתרות = גוף שלישי XXXו (גדלו)

**סיומות הגופים בעתיד**

אני/מדבר/גוף ראשון אXXX   
את / נוכחת / גוף שני תXXXי אתה / נוכח / גוף שני תXXX  
היא / נסתרת / גוף שלישי תXXX הוא / נסתר /גוף שלישי יXXX  
אנחנו / מדברים / גוף ראשון נXXX  
אתם / נוכחים / גוף שני תXXXו אתן / נוכחות / גוף שני תXXXנה

הם / נסתרים / גוף שלישי יXXXו הן / נסתרות / גוף שלישי תXXXנה

הגופים בהווה / בבינוני

תפיסת ההווה היא שמדובר בפעולות שהחלו וטרם הסתיימו, אין הבחנה של יחידות זמן ברורות. אין גם פירוט של גופים. יש מקבצים של גופים, מפני שצורות אלה זהות לצורות שבשם העצם (השומר שומר).

**יחיד** = אני / אתה / הוא = מדבר + נוכח + נסתר

**יחידה** = אני / את / היא = מדברת + נוכחת + נסתרת

**רבים** = אנחנו / אתם / הם = מדברים + נוכחים + נסתרים

**רבות** = אנחנו / אתן / הן = מדברות + נוכחות + נסתרות

העיקרון נשמר בכל הבניינים, המוספיות משתנות בהתאם לבניין.

**תרגול:**

**1. ציינו את הגוף ואת הזמן של כל אחד מהפעלים הבאים:**

|  |  |  |
| --- | --- | --- |
| **הפועל** | **הגוף** | **הזמן** |
| שָׁמַרְנוּ |  |  |
| תִּשְׂמְחִי |  |  |
| נִבְדֹּק |  |  |
| תַּבְטִיחוּ |  |  |
| הָלַכְתִּי |  |  |
| אֲבַקֵּר |  |  |
| תִּשְׁמְרוּ |  |  |
| עָשִׂיתָ |  |  |
| לָמַדְנו |  |  |
| נוֹכִיחַ |  |  |
| תִּשְׁטֹף |  |  |
| אֶתְכּוֹנֵן |  |  |
| אֲחַפֵּשׂ |  |  |
| יְבָרְכוּ |  |  |
| תִּתְמוֹדֵדְנָה |  |  |
| הִצְלִיחַ |  |  |
| הִצְלִיחָה |  |  |
| יִכָּנֵס |  |  |
| סִיַּמְתְּ |  |  |
| אַגִּיעַ |  |  |
| תִּגְדְּלוּ |  |  |
| אֵרֵד |  |  |

**הוצאת שורשים**

**מטרה:** כל אדם צריך לדעת להוציא שורש מפועל נתון כדי להשתמש במגוון האפשרויות של השורש וליצור משפחות מילים.  
**דרך העבודה:** להציג בפני התלמידים פועל כלשהו, להדגיש את שלוש אותיות השורש (בצבע, או בחיזוק האותיות). יש לחזור ולהסביר את מהות הפועל בעברית, הכולל גוף, זמן ומהות, ולהדגיש שבהוצאת השורשים מנטרלים את הגוף ואת הזמן ונשארים רק עם המהות = השורש.  
אחת האפשרויות למצוא את השורש היא לשאול מה הוא עשה אתמול = צורת ה**ע**בר ב**ז**כר ומקבלים את השורש (עבר-זכר = עֹז = ראשי תיבות המקלים על התלמיד לזכור מה עליו לעשות. לדוגמה: משחקים – מה הוא עשה אתמול/ הע"ז של המילה? = **שחק**, וזה השורש).

**לדוגמה:** כתבתי = גוף (אני) + זמן (עבר) + השורש = ***כתב***. זו המהות של הפועל.

**תרגול:** שורה של פעלים, להוציא שורשים.

כתבו את שורשו של כל פועל: שָׁמַרְנוּ, הִצְלַחְתִּי, תִּתְקַדֵּם, נִמְסְרוּ, בַּקֵּשְׁנָה, מְבַטֶּלֶת, מוֹסְרִים, הֻסְדַר, יְשֻׁפַּץ.

**בכיתה מתקדמת יותר** - אפשר לבנות טורים של - שורש |זמן |גוף | ורשימה של פעלים **לדוגמה**: הָלַכְנוּ הל"כ עבר מדברים (גוף I/אנחנו)  
 נִשְׁאַרְתֶּם שא"ר עבר נוכחים (גוף II/אתם)  
 שׁוֹמְעִים שמ"ע הווה נסתרים (= רבים/גוף III

כולם=אנחנו, אתם,הם)  
 קִדַּמְתִּי קד"מ עבר מדבר/ת ( גוף = Iאני)   
 יְבַקְּשׁוּ  
 צִנְּנוּ  
 מַלְבִּישִׁים  
 אֶבְדֹּק  
 הִתְקַשְּׁרוּ  
 תִתְמַקְּדִי  
 אֲדַבֵּר

התלמיד ימלא את הטורים בנתונים שהוא מוציא מכל פועל.

**הבניינים**

**מה ההבדל בין "כתבתי" לבין "הכתבתי"? מתי משתמשים בזה ומתי בזה?**

**ההבדל הוא בהוראה של כל אחד מהם:**

כתבתי = כתבתי לעצמי, אני בצעתי את הפעולה, וזו פעולה פשוטה, רגילה, יומיומית.

הכתבתי = גרמתי למישהו אחר לכתוב. לא אני בצעתי את הפעולה, אבל הייתה כאן גרימת פעולה/שרשרת של פעולות, אני עשיתי משהו: גרמתי למישהו אחר לכתוב, כלומר בעקבות הפעולה שלי, מישהו נוסף עשה פעולה.

הבדלים אלה קיימים לכל אורך השפה, והפעלים ערוכים בקבוצות. קבוצות אלה נקראות "בנינים". לכל קבוצה כזו = בנין = יש שם ומשמעות:

|  |  |  |
| --- | --- | --- |
| **שם הבניין** | **משמעותו** | **דוגמות** |
| בנין פָּעַל / קַל | פעולות רגילות, יומיומיות לכל הפעלים בבנין זה תהיה משמעות של פעולה רגילה. | כָּתַב, לָבַש, צָחַק |
| בנין נִפְעַל | סביל, הדדי, חוזר. לכל הפעלים בבנין זה תהיה משמעות של פעולה סבילה,  או הדדית, או חוזרת (נפגש עם מישהו = הדדי. נסגר בחדרו = סגר את עצמו, הפעולה חזרה אליו). | נִכְתַּב, נִפְגַּש, נִסְגַּר |
| בנין הִפְעִיל | גורם פעולה, פעולה רגילה.  לכל הפעלים בבנין זה תהיה משמעות של גרימת פעולה. | הִלְבִּיש, הִכְתִּיב |
| בנין הֻפַעל | סביל = מקבל פעולה לכל הפעלים בבנין תהיה משמעות של קבלת פעולה = סביל | הֻלְבַּש, הֻכְתַּב |
| בנין פִּעֵל | פעולות חזקות, מכוונות, נִשְנוֹת (חוזרות על עצמן), רצוניות כל הפעלים בבנין זה משמעותם תהיה של פעולות חזקות. | שִלֵּב, שִבֵּר, רִקֵּד, כִּדְרֵר |
| בנין פֻּעַל | פעולות סבילות = מקבל פעולה משמעות כל הפעלים בבנין תהיה של קבלת פעולה = סבילות | שֻלַּב, שֻבַּר, רֻסַּק |
| בנין הִתְפַּעֵל | פעולות חוזרות, הדדיות, מכוונות. כל הפעולות בבנין זה תהיינה בעלות משמעות של פעולה חוזרת, או מכוונת, או הדדית (התכתב עם מישהו = הדדיות;  התלבש = הלביש את עצמו = פעולה חוזרת). | הִתְלַבֵּש, הִתְכַּתֵּב |

**תרגיל**

**השלם את הטבלה הבאה:**

|  |  |  |  |  |
| --- | --- | --- | --- | --- |
| הפועל | השורש | הזמן | הבניין | המשמעות |
| הִתְמַקֵּד |  |  |  |  |
| צִלַּמְנוּ |  |  |  |  |
| אֶשְכַּח |  |  |  |  |
| לוֹכְדִים |  |  |  |  |
| תַּלְבִּישִי |  |  |  |  |
| יֻרְגַּש |  |  |  |  |
| סִדֵּר |  |  |  |  |
| מְסֻדָּרִים |  |  |  |  |
| נִבְהַל |  |  |  |  |

**איך מוצאים את הבניין (והשורש)?**

מעבירים את הפועל הנתון לזמן עבר בצורת הזכר (ע"ז). לדוגמה: פועל נתון –יִמְסֹר. צורת העבר-זכר (הוא אתמול): מָסַר. הניקוד והצליל של הפועל מָסַר זהה לצורת הניקוד והצליל של שם הבניין פָּעַל, לכן הבנין של הפועל ימסר הוא פעל (שכינויו הוא "קל"), והשורש הוא מס"ר. דוגמה נוספת: הפועל הנתון הוא הִזָּהֵר, וצורת הע"ז (הוא אתמול) היא נִזְהַר = נִפְעַל צליל זהה. לכן הבניין הוא נפעל והשרש הוא זה"ר.

**תרגיל**השלימו את הטבלה:

|  |  |  |  |  |  |  |
| --- | --- | --- | --- | --- | --- | --- |
| **הפועל** | **ע"ז** | **שורש** | **בנין** | **משמעות** | **זמן** | **גוף** |
| שִלַּמְנוּ |  |  |  |  |  |  |
| הִבְרִיגוּ |  |  |  |  |  |  |
| מַצְלִיחִים |  |  |  |  |  |  |
| יְסַבְּכוּ |  |  |  |  |  |  |
| תַּבְטִיחִי |  |  |  |  |  |  |
| אֶשְלַח |  |  |  |  |  |  |
| תְּסַלְּקִי |  |  |  |  |  |  |
| אֶשְמֹר |  |  |  |  |  |  |
| אַשְקִיט |  |  |  |  |  |  |
| מוֹסְרִים |  |  |  |  |  |  |
| הִתְאַמֵּץ |  |  |  |  |  |  |
| תִּתְרַגְּלִי |  |  |  |  |  |  |
| אֲסֻפַּר |  |  |  |  |  |  |
| יְקֻדְּמוּ |  |  |  |  |  |  |
| נִכְנְסָה |  |  |  |  |  |  |
| תִּתְקַשֵּרְנָה |  |  |  |  |  |  |
| אֲסַדֵּר |  |  |  |  |  |  |
| שָכַחְתִּי |  |  |  |  |  |  |
| סוֹרֶגֶת |  |  |  |  |  |  |
| יִמָּסְרוּ |  |  |  |  |  |  |

**יחידת לימוד שביעית – לשון - התחביר (בחירה)**

**המטרות**

* לדעת לנתח משפט ברמה בסיסית.
* לדעת לזהות את סוגי המשפט.

**דרך העבודה:**  נושא התחביר מחולק לשניים:

* 1. חלקי המשפט ברמה בסיסית.
  2. סוגי המשפט

**א. חלקי המשפט**

בסיס המשפט בנוי משני תפקידים - נושא ונשוא.

כדאי להבהיר לתלמידים שמשפט הוא צרוף מילים בודדות, שמקבלות "תפקיד" וכך מתקבלת משמעותו של המשפט. כשם ששחקנים על הבמה הם קודם כל אנשים עם שמות פרטיים, ורק התלבושת או הטקסט הופכים אותם לשחקנים ואת מה שהם עושים – להצגה, כך המילים, שיכולות להיות פועל, שם עצם או תואר "מתלבשות" במילות יחס והופכות למשפט.

**לדוגמה:** דניאל הלכה לקולנוע.

דניאל = שם פרטי. הלכה = פועל. ל = מילת יחס. קולנוע = שם עצם.

כל אחת לחוד היא חלק דיבור עם משמעות מצומצמת, אבל החיבור יחד יוצר משפט בעל משמעות שונה לחלוטין.

**איך מוצאים מי הנושא ומי הנשוא?**

שואלים **מי** על כל מילה במשפט. כאשר מקבלים תשובה לשאלה מתוך המילים שבמשפט –**התשובה** היא **הנושא**, ו**השאלה** נשאלה על **הנשוא**.

לדוגמה – במשפט הנ"ל – *מי דניאל*? **אין** לנו תשובה. *מי הלכה*? **יש תשובה** – דניאל. לכן **דניאל = הנושא**, **הלכה = הנשוא** (כי עליה קיבלנו תשובה).

**דוגמה נוספת:** את הנעליים הוא נעל במהירות.

מי את הנעליים? אין תשובה. מי הוא? אין תשובה. מי נעל?– יש תשובה = הוא.

**לכן - הוא = נושא נעל = נשוא.**

אפשרות נוספת לקבוע נושא ונשוא קיימת במשפטים פועליים (שיש בהם פועל). מאתרים את הפועל במשפט ועליו שואלים – מי? התשובה תהיה כמובן הנושא.

לדוגמה: הישראלי לא יוותר על הסלולארי שלו אף פעם.

הפועל במשפט הזה הוא **יוותר***. מי יוותר*? - הישראלי. לכן - המילה "הישראלי" היא הנושא ו"יוותר" היא הנשוא.

**תרגיל: סמנו את הנשוא ואת הנושא במשפטים הבאים:**

1. בפרסומת הציגו הפרסומאים את המכונית החדשה.
2. הנערה הזאת סיימה ראשונה את המבחן.
3. ראש הממשלה הצליח במשימתו.
4. הבנה טובה של החומר מסייעת בלימודים.

לעתים הנושא והנשוא מגולמים באותה מילה. במקרה כזה יש לציין שאותה מילה היא גם נושא וגם נשוא.

**לדוגמה:** סיימנו את התרגיל.

מי סיים? אנחנו. המילה "אנחנו" נמצאת בתוך המילה "סיימנו" (סיים + אנחנו), לכן "סיימנו" היא נושא + נשוא.

יש לתת לפחות שניים שלושה תרגילים למציאת הנושא והנשוא.

תרגיל לדוגמה:

1. שמרנו על הרכוש
2. הפתרונות לבעיה מתמקדים בסינון מקורות הידע.
3. בדיקת הקריטריונים מטילה על הגולשים עומס רב.
4. רשת האינטרנט יצרה מהפכה בהרגלי הצריכה של הגולשים.
5. לא מצאתי את העט שלי.

כששולטים במציאת הנושא והנשוא, יש ללמד את חלקי המשפט הבאים: **משלים הפועל ומשלים השם.**

חשוב להדגיש, שתמיד צריך לאתר את הנושא והנשוא תחילה, ורק אחר כך לפנות למשלימים. מרגע שמסמנים את הנושא והנשוא, לא מתייחסים אליהם יותר, אלא בודקים את המילים ברמת חלקי הדיבור, כלומר פעלים ושמות. כל מילה שתתקשר לפועל, תהיה **משלים פועל.** כל מילה שתתקשר לשם תהיה **משלים שם**.

לדוגמה: אנחנו מחפשים מטרה משותפת.

שלב א' - מי אנחנו? אין תשובה. מי מחפשים? אנחנו. לכן – אנחנו = נושא מחפשים = נשוא.

שלב ב' – "מטרה" – מתקשרת למילה "מחפשים" שהיא פועל, לכן מטרה = משלים פועל. "משותפת" מתחברת למילה "מטרה" שהיא שם, לכן משותפת = משלים שם.

**תרגיל: ציינו את התפקיד התחבירי של המילים במשפטים הבאים:**

1. ממשלה טובה יוצרת חברה טובה.
2. אנשי הישוב דאגו לפתוח המדינה.
3. שפטנו את עצמנו לחומרה.
4. המים של ים המלח מרפאים מחלות.
5. ההורים נתנו לילדיהם שוקולד.
6. הסוכר מזיק מאד לגוף.
7. אנחנו שומרים על איכות הסביבה.
8. לסביבת החיים שלנו אנחנו דואגים.
9. מצאנו את הפתרון לשאלה.
10. שחקן כדורסל מפורסם קלע שלושה סלים רצופים.

**ב. סוגי משפט**

ישנם שלושה סוגים עיקריים של משפט: משפט פשוט, משפט מאוחה/מחובר ומשפט מורכב.

**מטרה:** לדעת לזהות את סוג המשפט הנכון מבין משפטים נתונים.

**דרך העבודה:** יש להבין את ההבדל בתבנית המשפט בין המשפטים:

1. המשפט הפשוט: במשפט זה יש נושא אחד, נשוא אחד ומשלימים שונים.

לדוגמה: אחיו של אורי קנה שלוש מחברות חדשות.

הנשוא (מי קנה?) = קנה הנושא (התשובה לשאלה) = אחיו.

של אורי (מתחבר למילה אחיו) = משלים שם; שלוש מחברות (מתחבר למילה קנה) = משלים פועל; חדשות (מתחבר למילה מחברות) = משלים שם.

ניתן לראות שבמשפט הנ"ל יש רק **נושא אחד ונשוא אחד.**

משלימים שונים אינם משנים את סוג המשפט!!

1. **המשפט המאוחה/המחובר**: המשפט המאוחה בנוי מחיבור של שני משפטים יחד, לכן הוא נראה גם מאוחה וגם מחובר. בכל אחד משני המשפטים יש נושא ונשוא. בין המשפטים יש פסיק ואחריו מילת קישור.

לדוגמה -

**ירדנה יצאה מהחדר, אבל רותי נשארה.** משפט א' – ירדנה יצאה מהחדר משפט ב' – רותי נשארה. בין המשפטים יש פסיק וגם מילת הקישור "אבל".

ירון למד בחריצות, לכן הוא הצליח במבחן. משפט א' – ירון למד בחריצות. משפט ב' – הוא הצליח במבחן. בין המשפטים יש פסיק ומילת הקישור "לכן".

במשפט המאוחר, כל אחד מהמשפטים נקרא "איבר" והם ממוספרים באותיות – איבר א', איבר ב'.

איבר ב' מתחיל עם מילת הקישור.

לדוגמה: היום שורר שרב כבד, על אף זאת יצאו רבים לטייל.

איבר א' איבר ב'

למילות הקישור יש משמעות, לכן הן ממלאות תפקיד לוגי (הגיוני):

1. **קשר של הוספה** - ו, גם, אף, זאת ועוד, בנוסף לכך, יתרה על כך......
2. **קשר של ניגוד** - אך, אבל, אולם, ברם, בניגוד לכך, לעומת זאת.......
3. **קשר של סיבה/תוצאה** - לכן, מסיבה זו, כתוצאה מכך, עקב זאת, בשל כך , בגלל זה .......
4. **קשר של ויתור** - למרות זאת, על אף זאת, אף על פי כן.....
5. **קשר של תנאי** - במקרה של, בלא זה/זאת.....

לדוגמה: ערך הכסף בעולם ירד, לעומת זאת ערך המטבע הישראלי עלה.

הקשר הלוגי של המשפט הוא ניגוד.

**תרגיל לדוגמה:**

1. במשפטים הבאים ציינו את סוג המשפט (פשוט או מחובר (מאוחה).
2. במשפטים המחוברים (מאוחים) ציינו את סוג הקשר הלוגי.
3. החדשות המרעישות עוררו בהלה בציבור.
4. הזמרת המפורסמת תופיע בסדרת מופעים, אבל כל הכרטיסים אזלו.
5. קנינו מכשיר מיוחד לסחיטת ירקות ופירות, ואנחנו נהנים ממיץ טרי.
6. החוקר התגורר על אי בודד כדי לחקור את חיות הבר.
7. לכבוד יום העצמאות קושטו כל הכיכרות בדגלים.
8. הדגלים של יום העצמאות נשארו תלויים זמן רב, לכן הם נקרעו.
9. למרות הגשם יצאנו לטייל בחוץ.
10. ירד גשם, למרות זאת יצאנו לטייל בחוץ.

**המשפט המורכב:** משפט זה בנוי משני חלקים התלויים זה בזה - חלק אחד - הנקרא **עיקרי -**משעבד את החלק האחר הנקרא **פסוקית.**

בין העיקרי לפסוקית יש מילות שעבוד: ש, כי, אשר, כאשר, כש..., מפני ש..., אחרי ש..., בזמן ש..., אם, לו, אילו .....

חשוב לזכור – הפסוקית מתחילה במילת השעבוד.

לדוגמה: כולם מקווים **ש**הממשלה החדשה תחזיק מעמד.

עיקרי פסוקית

החלק שמתחיל באות "ש" הוא הפסוקית. החלק האחר הוא העיקרי.

הפסוקית יכולה להיות גם בתחילת המשפט, אבל היא תמיד תהיה פסוקית, מפני שהיא מתחילה במילת השעבוד.

כאשר משפט מתחיל בפסוקית, יש פסיק בינה לבין המשפט העיקרי.

לדוגמה: אף על פי ששורר שרב, יצאנו לטיול.

פסוקית עיקרי

הכלב של משה נובח מפני שהוא מרגיש סכנה.

עיקרי פסוקית

**תרגיל לדוגמה: לפניכם משפטים מורכבים. סמנו את הפסוקית בכל משפט**

1. בארות המים התייבשו מפני שהייתה שנת בצורת.
2. מפני שאיחרתי לשיעור, לא הבנתי את הנאמר.
3. אני רעב כי לא אכלתי.
4. אחרי שנסיים את השיעור, נלך לאכול.
5. כשהמדען הציג את עבודתו, הקשיבו לו כל הנוכחים קשב רב.
6. מנהל טוב מקפיד שלפחות חלק מהרווחים יישארו בקופה.
7. אני מציעה שנמשיך לתרגל.
8. שמעתי שהטיול שלהם היה מוצלח מאד.
9. אף על פי שתרגלנו, אנחנו זקוקים לתרגול נוסף.
10. התכנית שהציע השר הבכיר לא התאימה לקווי המתאר שהמשרד תמך בהם.

* בספרי הלמוד השונים יש שפע של תרגילים בתחביר.

**לאחר שמראים את שלושת סוגי המשפט - באותו שעור - זה בצד זה, יש להסביר את תהליך העבודה:**

1. יש לחפש את מילת השעבוד. אם נמצאה, יש לסמן אותה בעיגול ולבדוק אם יש שני משפטים - כלומר פעמיים נושא ונשוא.
2. אם לא מוצאים מילת שעבוד, מחפשים פסיק שצמודה לו מילת קישור. אם נמצאו - תוחמים אותם בריבוע ובודקים אם אכן נמצאים שני משפטים, כלומר פעמיים נושא ונשוא.
3. אם לא נמצאה מילת שעבוד, ולא נמצאה מילת קישור, סימן שזה משפט פשוט, שיש בו רק נושא אחד ונשוא אחד.

**תרגיל לדוגמה:**

לפניכם שלושה משפטים.   
א. קבעו את סוג המשפט (פשוט, מחובר/מאוחה, מורכב)   
ב. ציינו מהו הקשר הלוגי המשותף לשלושת המשפטים.

1. בחורף האחרון ירדו גשמים רבים, אף על פי כן ממשיכים להתפיל מי ים.
2. אף על פי שירדו גשמים מרובים, המשיכו הרשויות בהתפלת מי הים.
3. למרות הגשמים המרובים ממשיכות הרשויות להתפיל מי ים.

**תהליך העבודה:**

* בודקים אם במשפט הראשון יש מילות שעבוד (ש, כי, אשר, כאשר וכו') מאחר שאין, ממשיכים ובודקים אם יש פסיק שאחריו יש מילת קישור. במשפט הראשון יש גם פסיק וגם מילות קישור(אף על פי כן), לכן זה **משפט מחובר/מאוחה**.
* בודקים את המשפט השני - האם יש בו מילת שעבוד? כן, יש בו שעבוד(אף על פי ש....), לכן זה משפט מורכב. מסמנים את החלק שמתחיל בשעבוד ומתחמים אותו עד הפסיק - אף על פי שירדו גשמים מרובים. זוהי הפסוקית.
* בודקים את המשפט השלישי - האם יש בו מילת שעבוד? = לא. האם יש בו פסיק שאחריו מילת קישור = לא. מכאן שלפנינו משפט פשוט. ליתר בטחון בודקים אם יש בו נושא אחד ונשוא אחד בלבד.

**הצעה לתרגיל מסכם בתחביר:**

1. קבעו את סוג המשפט (פשוט, מחובר/מאוחה, מורכב).

(מי שרוצה רמה גבוהה יותר, יכול לבקש שבמשפט מורכב יתחמו את הפסוקית).

1. ציינו את תפקידן התחבירי של המילים המסומנות בקו.
2. אני מציעה שנטפס אל ראש ההר כדי לראות את השקיעה.
3. הרוחות העזות העיפו את עלי העצים למרחק גדול מאד.
4. האבטלה בערי השדה גבוהה מאד, לכן רבים עוזבים אותן.
5. הוא מוסיף מלח למזונו עוד לפני שהוא טועם אותו.
6. המנהיג הגולה של טיבט דוגל בעקרון של אי-אלימות.
7. רבבות מעריצים התכנסו כדי לשמוע את דבריו של המנהיג.
8. מחאה חברתית היא סימן מובהק לכך שהמעמדות הנמוכים אינם מרוצים.
9. הישיבה כונסה ברגע האחרון, לכן רבים מחברי הוועד לא הגיעו.
10. כל אדם אחראי למעשיו, למרות זאת רבים מתנערים מאחריות על מעשיהם.
11. השיטפונות הקשים שירדו באירופה, הציפו ערים רבות.

**יחידת לימוד שמינית – לשון - שם המספר וצירופי סמיכות**

**למורה - את שם המספר יש לשייך לעבודת התלקיט.**

את שם המספר ממיינים לשלוש קבוצות: מספר מונה, מספר סודר ומספר חלקי.

**א. מספר מונה**

במספר מונה יש שתי צורות עיקריות - כמו בשם: זכר ונקבה, כשלכל צורה יש נפרד ונסמך.

**כשאנו סופרים, אנו משתמשים בצורת הנקבה!**

**נקבה                                             זכר**        **נפרד        נסמך                             נפרד      נסמך**

       אַחַת       אַחַת-                            אֶחָד     אַחַד-        
       שָלֹוש     שָלֹש-                          שלושה    שלשֶת-                  
 אַרְבַּע      אַרְבַּע-                         ארבעה     ארבעַת-       
       שְמוֹנֶה    שְמוֹנֶה-                       שמונָה     שמונַת-

**בנקבה** הצורות **קצרות**.           **בזכר** הצורות **ארוכות**.

**בנקבה אין הבדל** בין צורות              בזכר - סיומת  xה   >    xת  
   הנפרד לבין צורות הנסמך.                                        >     xת

**צורת נסמך תופיע רק במספר מונה עד 10. מעל 10 – אין צורות נסמך.**

צורת נסמך תופיע רק לפני שם מיודע!

|  |  |
| --- | --- |
| **נקבה** | **זכר** |
| אחת-עשרה שתים-עשרה שלש-עשרה \* שמונֶה-עשרה  וכו' | אחד-עשר                       שנים-עשר שלושה-עשר \* שמונָה-עשר ... |

במספרים: 20, 30, 40, 50, 60, 70, 80, 90   - אין הבדל בין זכר לנקבה.  
100 – מאה – נקבה: שלוש מאות, ארבע מאות... שמונֶה מאות..  
1000 – אלף – זכר: שלושת אלפים...  שֵשֶת אלפים, שִבְעַת אלפים, תִּשְעַת אלפים...

**שימו לב!**

1. את ימי החודש מונים במספר מונה זכר: אחד במאי, תשעה באב, עשרה בטבת
2. שמות עצם כמו: **איש, דקה, מטר, דונם, יום, חודש, שנה, ליטר, קילוגרם, טונה, אחוז, שקל**... מעל 10 – ניתן להשתמש בצורת היחיד: שלושים מטר. (אבל: שלושה מטרים).
3. אחרי המילה  "פי" שם המספר יהיה בזכר: פי שבעה, פי עשרה.
4. ו' החיבור מנוקדת בהתאם לכללים:   
   **בקמץ** - לפני וָשש, וָשבע, וָתשע, וָרבע (אם כי זו לא חובה ואפשר גם בשוא)  
   **בשורוק** - לפני שווא: וּשְתים, וּשְלושה, וּשְמונה.. (וּשְ..)  
   **בפתח** - לפני חטף פתח: וַחֲמשה, וַחֲמשים..
5. **מספר סתמי** יצוין **בנקבה**. זה מספר שאין אחריו כינוי. (אפשר להוסיף לפניו את המילה  "מספר")  
   אני נוסעת באוטובוס עשרים וָתֵשַע.    
   פתח בעמוד שלושים וּשְתים.

ב.מספר סודר

**נקבה:**  ראשונה, שנייה, שלישית...   **ה** אחת עשרה,   **ה** שתים עשרה..  
**זכר**:    ראשון, שני, שלישי...          **ה** אחד עשר,      **ה** שנים עשר..

**תרגיל א – סמנו את התשובה הנכונה**

1. חברתי גרה ברחוב הרצל

א. שלושים וּשְמוֹנָה לפני שלושה שנים.  
ב. שלושים וְשְמוֹנָה לפני שלוש שנים.   
ג. שלושים וְשְמוֹנֶה לפני שלושה שנים.    
ד. שלושים וּשְמוֹנֶה לפני שלוש שנים.

2. א. המחיר ששילמתי בעבור עשרים וארבעת העפרונות האלה הוא תשעה   
 שקלים.  
   ב. המחיר ששילמתי בעבור עשרים וארבעה העפרונות האלה תשעה שקלים.  
   ג. המחיר ששילמתי בעבור עשרים וארבע העפרונות האלה  תשע שקלים.  
   ד. המחיר ששילמתי בעבור עשרים וארבעת העפרונות האלה תשע שקלים.

3. א. אבוא לבקר אֶצלְכֶם בעשרים וְרְבִיעי בחודש.  
   ב. אבוא לבקר אצלָכֶם בעשרים וארבעה בחודש.  
   ג. אבוא לבקר אצלְכֶם  בעשרים וּרְבִיעי בחודש.  
   ד. אבוא לבקר אצלְכֶם  בעשרים וארבעה בחודש.

4. א. נבחנו בשמונֶת המקצועות החשובים.                         
 ב. נבחנו בשמונַת המקצועות החשובים.  
   ג. נבחנו בשמונֶה המקצועות החשובים.                        
 ד. נבחנו בשמונָה המקצועות החשובים.

5. א. בפסטיבל הזמר  השלושה   זכה שיר מספר  שבע.  
   ב. בפסטיבל הזמר  השלישי  זכה שיר מספר שבעה.      
   ג. בפסטיבל הזמר  השלושה   זכה שיר מספר שבעה.  
   ד. בפסטיבל הזמר  השלישי זכה שיר מספר שבע.

6. א. שאלנו את שלושת הבנות מהם חמשת החושים.  
   ב. שאלנו את שלוש הבנות מהם חמשת החושים.  
   ג. שאלנו את שלושת הבנות מהם חמש החושים.  
   ד. שאלנו את שלוש הבנות מהם חמש החושים.

7. א. בראשון בספטמבר קראתי את החומר הזה ארבע פעמים.  
   ב. באחד בספטמבר קראתי את החומר הזה ארבעה פעמים.  
   ג. באחד בספטמבר קראתי את החומר הזה ארבע פעמים.  
   ד. בראשון בספטמבר קראתי את החומר הזה ארבעה פעמים.

8. ביישוב זה גרים           
 א. ארבעים ושש אלף ושמונָה מאות תושבים.   
   ב. ארבעים וששה אלף ושמונֶה מאות תושבים.  
   ג. ארבעים וששה אלף ושמונָה מאות תושבים.  
   ד. ארבעים ושש אלף ושמונֶה מאות תושבים.

9. א. שיר מספר שתים בפסטיבל הוא שירו העשרים וארבע של המשורר הצעיר.  
   ב. שיר מספר שנים בפסטיבל הוא שירו העשרים וארבעה של המשורר הצעיר.  
   ג. שיר מספר שנים בפסטיבל הוא  שירו העשרים וארבע של המשורר הצעיר.  
   ד. שיר מספר שתים בפסטיבל הוא שירו העשרים וארבעה של המשורר   
 הצעיר.

10. קנינו כרטיסים           
 א. בשורה החמישית בכיסא  שלוש עשרה.  
   ב. בשורה החמש בכיסא  שלוש עשרה.  
   ג. בשורה החמישית בכיסא  שלושה עשר.  
   ד. בשורה חמש בכיסא  שלושה עשר.

11. א. קנינו את עשרים ושמונָה העטים  בחנות שברחוב השלישי מכאן.  
    ב. קנינו את עשרים ושמונַת העטים  בחנות שברחוב השלישי מכאן.  
    ג. קנינו את עשרים וְשמונֶה העטים  בחנות שברחוב השלישי מכאן.  
    ד. קנינו את עשרים וּשמונֶה העטים  בחנות שברחוב השלישי מכאן.

12. חברי יחוג את יום ההולדת   
    א. השש עשרה בעשרים וחמישי במאי.  
    ב. הששה עשר בעשרים וחמישה במאי.  
    ג. השש עשרה בעשרים וחמש במאי.  
    ד. הששה עשר בעשרים וחמישי במאי.

13. מספר המנוי שלי הוא  
   א. אחת, שבע, ארבע, שמונָה.   
    ב. אחת, שבע, ארבע, שמונֶה.  
    ג. אחת, שבעה, ארבעה, שמונָה.  
    ד. אחד, שבע, ארבע, שמונֶה.

14. ללשכת העבודה הגיעו החודש  
    א. כִּשְבַעַת אלפים שמונֶה מאות חמישים ושלושה מובטלות ומובטלים.  
    ב. כְּשִבְעַת אלפים שמונֶה מאות חמישים ושלוש מובטלות ומובטלים.       
    ג. כְּשִבְעַת אלפים שמונָה מאות חמישים ושלושה מובטלות ומובטלים.  
    ד. כְּשִבְעַת אלפים שמונֶה מאות חמישים ושלושה מובטלות ומובטלים.

15. א. בעשרים וּשְמוֹנָה בחודש תתקיים בחינת הבגרות בלשון.  
    ב. בעשרים ושמיני בחודש תתקיים בחינת הבגרות בלשון.  
    ג. בעשרים ושמונֶה בחודש תתקיים בחינת הבגרות בלשון.  
    ד. בעשרים וְשְמוֹנָה בחודש תתקיים בחינת הבגרות בלשון.

16. א. בסרט ישבנו בשורה שמונֶה עשרה בכיסא עשרים וארבע.  
    ב. בסרט ישבנו בשורה שמונָה עשרה בכיסא עשרים וארבע.  
    ג. בסרט ישבנו בשורה שמונֶה עשרה בכיסא עשרים וארבעה.  
    ד. בסרט ישבנו בשורה שמונָה עשרה בכיסא עשרים וארבעה.

17. מחיר השמן עלה פי  
    א. שתים, כלומר בחמישה שקלים.   
    ב. שנַיִם, כלומר בחמישה שקל.  
    ג. שתים, כלומר בחמישה שקל.  
    ד. שנים, כלומר בחמישה שקלים.

18. א. עשרים וששת הבנים שבכיתה נכחו בשיעור בעשרים וארבעה בחודש.  
    ב. עשרים וששה הבנים שבכיתה נכחו בשיעור בעשרים וארבעה בחודש.  
    ג. עשרים ושש הבנים שבכיתה נכחו בשיעור בעשרים וארבע בחודש.  
    ד. עשרים וששה הבנים שבכיתה נכחו בשיעור בעשרים ורביעי בחודש.

19. א. בני יחוג את יום הולדתו הששה עשר בארבעה באוגוסט.  
    ב. בני יחוג את יום הולדתו הששה עשר ברביעי באוגוסט.  
    ג. בני יחוג את יום הולדתו השש עשרה בארבעה באוגוסט.  
    ד. בני יחוג את יום הולדתו השש עשרה בארבע באוגוסט.

20. א. בהצגה ישבנו בשורה שש בכיסא שלוש עשרה.

ב. בהצגה ישבנו בשורה ששה בכיסא שלושה עשר.

ג. בהצגה ישבנו בשורה שש בכיסא שלושה עשר.

ד. בהצגה ישבנו בשורה ששה בכיסא שלוש עשרה.

**תרגיל ב – סמנו את התשובה הנכונה**

1. א. מעשרים ושלישי ביולי ועד עשרים וחמישי בו יתקיים פסטיבל כרמיאל.  
   ב. מעשרים ושלושה ביולי ועד עשרים וחמישה בו יתקיים פסטיבל כרמיאל.  
   ג. מעשרים ושלוש ביולי ועד עשרים וחמש בו יתקיים פסטיבל כרמיאל.  
   ד. מעשרים ושלוש ביולי ועד עשרים וחמישי בו יתקיים פסטיבל כרמיאל.

2. א. פגשתי את ארבע התלמידים באוטובוס עשרים ותשע.  
   ב.  פגשתי את ארבעת התלמידים באוטובוס עשרים ותשיעי.  
   ג. פגשתי את ארבע התלמידים באוטובוס עשרים ותשעה.  
   ד. פגשתי את ארבעת התלמידים באוטובוס עשרים ותשע.

3. א. מחיר שְלֹש החוברות גדול פי שבע ממחיר הספר.  
   ב.  מחיר שְלֹשת החוברות גדול פי שבע ממחיר הספר.  
   ג. מחיר שְלֹש החוברות גדול פי שבעה ממחיר הספר.  
   ד. מחיר שְלֹשת החוברות גדול פי שבעה ממחיר הספר.

5. א. בִּשלושְת  החודשים האחרונים קניתי אחד עשר עטים.  
   ב. בִּשְלושֶת  החודשים האחרונים קניתי אחד עשרה עטים.  
   ג. בִּשְלושֶת  החודשים האחרונים קניתי אחד עשר עטים.  
   ד. בשלוש  החודשים האחרונים קניתי אחת עשרה עטים.

6. א. מדוע לא עשית תרגיל שמונָה בעמוד חמש עשרה?  
   ב. מדוע לא עשית תרגיל שמונֶה בעמוד חמישה עשר?  
   ג. מדוע לא עשית תרגיל שמונֶה בעמוד חמש עשרה?   
   ד. מדוע לא עשית תרגיל שמונָה בעמוד חמישה עשר?

7. א. שיר מספר אַחַת זכה במקום שני בפסטיבל הזמר התשיעי.  
   ב. שיר מספר אֶחַת זכה במקום שני בפסטיבל הזמר התשיעי.  
   ג. שיר מספר אֶחָד זכה במקום שני בפסטיבל הזמר התשיעי.

   ד. שיר מספר אַחַד זכה במקום שני בפסטיבל הזמר התשיעי.

8. א. הקונה השמונָה עשר זכה בשמונֶה מאות חמישים ושנים שקלים.  
   ב. הקונה השמונֶה עשרה זכה בשמונָה מאות חמישים ושנים שקלים.  
   ג. הקונה השמונָה עשר זכה בשמונָה מאות חמישים ושנים שקלים.  
   ד. הקונה השמונֶה עשר זכה בשמונֶה מאות חמישים ושנים שקלים.

9. א. שִבְעַת אלפים נשים השתתפו בצעדת ארבעת הימים.  
   ב. שְבַעַת אלפים נשים השתתפו בצעדת ארבעת הימים.  
   ג. שִבְעַת אלפים נשים השתתפו בצעדת ארבע הימים.  
   ד. שְבַעַת אלפים נשים השתתפו בצעדת ארבע הימים.

10. א. לפגישה הגיעו שנים מארבעת המורות החדשות.  
    ב. לפגישה הגיעו שתים מארבעת המורות החדשות.  
    ג. לפגישה הגיעו שנים מארבע המורות החדשות.  
    ד. לפגישה הגיעו שתים מארבע המורות החדשות.

11. א. ישבתי עמכם בְּשורה תשע.  
    ב. ישבתי עמכם בשורה תשעה.

12. א. רק בחנות **השמונָה** ראיתי את **שמונֶה** הבובות שחיפשתי.  
    ב. רק בחנות **השמונֶה** ראיתי את **שמונַת** הבובות שחיפשתי.  
    ג. רק בחנות **שמונָה** ראיתי את **שמונַת** הבובות שחיפשתי.  
    ד. רק בחנות **שמונֶה** ראיתי את **שמונֶה** הבובות שחיפשתי.

13. א. בעמוד חמש עשרה תמצאו את הפתרונות של עשרים וחמשת הבעיות.  
    ב. בעמוד חמישה עשר תמצאו את הפתרונות של עשרים וחמישה הבעיות.  
    ג. בעמוד חמישה עשר תמצאו את הפתרונות של עשרים וחמש הבעיות.  
    ד. בעמוד חמש עשרה תמצאו את הפתרונות של עשרים וחמש הבעיות.

14. א. בחודש השביעי המדד עלה בשני אחוזים וחצי.   
    ב. בחודש השבעה המדד עלה בשנים וחצי אחוזים.  
    ג. בחודש שבעה המדד עלה בשני אחוזים וחצי.  
    ד. בחודש שבע המדד עלה בשנים וחצי אחוזים.

**סמיכויות:**

צירוף סמיכות יוצר מושג אחד משתי מילים.

דוגמה לצירופים מוכרים: גן-ילדים, בית-ספר, עורך-דין.

צירוף סמיכות נבדל מצירוף של שם ותואר.

דוגמה לצירוף שם ותואר שכיח: טלפון נייד.

בצירוף סמיכות המילה הראשונה נקראת נסמך והשניה סומך.

אחד מסימני ההיכר של צירוף סמיכות הוא שניתן בדרך כלל להוסיף ה' הידיעה לסומך.

למשל: בית-ספר או בית-הספר

ואילו בצירוף של שם ותואר נוסיף ה' הידיעה לשתי המילים

וגם נהפוך לרבים את שתי המילים שבצירוף:

טלפון נייד או הטלפונים הניידים.

סימן היכר נוסף הוא שבדרך כלל את הנסמך ניתן להפוך למילה ברבים, והסומך לא משתנה.

למשל: בית-ספר או בתי-ספר

לעיתים קרובות משתנה צורת ההגיה של הנסמך. לא נאמר בתים-ספר אלא בתי-ספר.

תרגילים:

הבחינו בין צירופי הסמיכות לצירופי שם ותואר בצירופים הבאים:

|  |  |
| --- | --- |
| **הצירוף** | **סוג הצירוף** |
| מחשב נייד |  |
| גן ירקות |  |
| בגדי שבת |  |
| טלפון קווי |  |
| הים התיכון |  |
| עבודת בית |  |
| משחק ילדים |  |

מלאו את טבלת הסמיכויות כך שבכל שורה נקבל גם את צורת היחיד וגם את צורת הרבים של כל צירוף:

|  |  |
| --- | --- |
| **צירוף סמיכות ביחיד** | **צירוף סמיכות ברבים** |
| בן אדם |  |
|  | קופסאות פח |
| קופת חיסכון |  |
|  | אוצרות טבע |
| שומר המתחם |  |
|  | תלמידי הכיתה |
| בית כנסת |  |
|  |  |

**עדכוני לשון – ענת בנטוב**

**כתיבת תוכנית ישנה מארג שפה: אילת כ"ץ וזיוה אילני**